Kellna wisq għaddej il-ġimgħa li għaddiet. Bejn il-bidu tal-proċess tal-Budget, u bejn l-elezzjoni għall-ħatra ta' Viċi Kap tal-Partit Nazzjonalista, naqqsu mill-attenzjoni li kienet tistħoqq lill-seħibna Francis Zammit Dimech. Bniedem li ilni nafu numru ta' snin. Persuna li, għalkemm tlaqt niġri miegħu f'direzzjonijiet differenti, maż-żmien sibna ruħna nħarsu lejn l-istess waħda. Diversi drabi kelli x-xorti naħdem miegħu fuq numru ta' proġetti li permezz tagħhom sar il-ġid lill-pajjiż u lill-poplu. Il-bidu ta' bidliet qawwija fil-Kottonera, fejn kien strumentali fihom hu. Kien u għadu dejjem pjaċir meta niltaqgħu u niddiskutu dak kollu li l-kappa politika tieħu. Però mhux dan biss, imma huwa bniedem li jaqra sew. Bniedem li jħobb il-kultura f'kull dimensjoni li tagħti. Huwa dedikat għall-aħħar għall-politika u għall-kostitwenti tiegħu, biss kulħadd jaf li jibqa', l-ewwel, bniedem b'qalb kbira u ġeneruża. Francis illum ġabar esperjenza kbira. Il-fatt li ġie appuntat Ministru f'dekasteri differenti u li mexxa b'aġilità u attenzjoni, kien x'kien is-suġġett, huwa biżżejjed sabiex wieħed jagħraf li huwa politiku kapaċi. Diversi drabi kelli l-okkażjoni niddiskuti miegħu fuq dan u kien fonti ta' informazzjoni. Speċjalment meta kont Ministru, mhux darba jew tnejn kellimtu u, fil-gwida tiegħu, kien jgħinni sew. Pariri tajba u bilanċjati li, mingħajr ma trid, issegwi. Dan għax huwa bniedem li huwa paċi miegħu nnifsu. Lest li jisma', u anke fit-tul, bil-paċenzja u l-attenzjoni ta' min irid jgħin b'interess ġenwin. Għalhekk, kien ta' pjaċir kbir għalija nara li l-ġimgħa li għaddiet reġa' ġie maħtur Ministru, din id-darba tal-ogħla Ministeru – dak tal-Affarijiet Barranin. Ċert li fil-ħin li għad fadlilha din il-leġislatura ser jagħmel il-marka tiegħu u jieħu deċiżjonijiet tajba. Filwaqt li nawguralu, ngħid li jitħoqqlu prosit, u kbira.
Prosit Francis